Document ID: 32014R0134

KOMISIJOS DELEGUOTASIS REGLAMENTAS (ES) Nr. 134/2014
2013 m. gruodžio 16 d.
kuriuo Europos Parlamento ir Tarybos reglamentas (ES) Nr. 168/2013 papildomas aplinkosauginio ir varymo sistemų veiksmingumo reikalavimais ir iš dalies keičiamas jo V priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. sausio 15 d. Europos Parlamento ir Tarybos reglamentą (ES) Nr. 168/2013 dėl dviračių ir triračių transporto priemonių bei keturračių patvirtinimo ir rinkos priežiūros (1), ypač į jo 18 straipsnio 3 dalį, 23 straipsnio 12 dalį, 24 straipsnio 3 dalį ir 74 straipsnį,
kadangi:
(1)
sąvoka „L kategorijos transporto priemonės“ apima įvairiausių tipų dvirates, trirates ir keturrates lengvąsias transporto priemones, pvz., motorinius dviračius, dviračius ir triračius mopedus, dviračius ir triračius motociklus, motociklus su priekabomis ir lengvąsias keturrates transporto priemones (keturračius), tokias kaip kelių kvadraciklai, visureigiai kvadraciklai ir kvadramobiliai;
(2)
Reglamentu (ES) Nr. 168/2013 užtikrinta galimybė ES patvirtinant transporto priemonių tipą apskritai taikyti Jungtinių Tautų Europos ekonomikos komisijos (JT EEK) taisykles. Remiantis tuo reglamentu, tipo patvirtinimas pagal privalomai taikomas JT EEK taisykles laikomas ES tipo patvirtinimu;
(3)
privalomai taikant JT EEK taisykles lengviau išvengti ne tik techninių reikalavimų, bet ir sertifikavimo bei administracinių procedūrų dubliavimo. Be to, dėl tarptautiniu mastu suderintais standartais tiesiogiai grindžiamo tipo patvirtinimo galėtų būti lengviau patekti į trečiųjų šalių rinkas, ypač tų, kurios yra pasirašiusios Jungtinių Tautų Europos ekonomikos komisijos susitarimą dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytą 1958 m. susitarimą), prie kurio Sąjunga prisijungė Tarybos sprendimu 97/836/EB (2), o dėl to padidėtų Sąjungos pramonės konkurencingumas. Tačiau kol kas esamos JT EEK taisyklės yra pasenusios (arba jų nėra), todėl yra peržiūrimos ir atnaujinamos atsižvelgiant į technikos pažangą;
(4)
todėl Reglamente (ES) Nr. 168/2013 numatyta panaikinti kelias aplinkosauginio ir varymo sistemų veiksmingumo reikalavimų srities direktyvas dėl L kategorijos transporto priemonių, jų sistemų, komponentų ir tokioms transporto priemonėms skirtų atskirų techninių mazgų patvirtinimo. Teikiant ES tipo patvirtinimą, tos direktyvos iš pradžių turėtų būti pakeistos šio reglamento nuostatomis. Ilgainiui, kai bus baigta JT lygmens peržiūra ir parengtos lygiavertės JT EEK taisyklės, šio reglamento tekstą bus galima pakeisti nuoroda į tas JT EEK taisykles;
(5)
visų pirma, atsižvelgiant į technikos pažangą, 2011 m. atnaujinta JT EEK taisyklė Nr. 41 dėl L3e ir L4e kategorijų motociklų skleidžiamo triukšmo. Todėl tam, kad motociklai turėtų atitikti tik vieną motociklų skleidžiamam garsui taikomų reikalavimų rinkinį, kuris Pataisytą 1958 m. susitarimą pasirašiusių šalių yra pripažįstamas visame pasaulyje, JT EEK taisyklė Nr. 41 turėtų tapti privaloma ES tipo patvirtinimo teisės aktuose ir ja turėtų būti pakeistas Direktyvos 97/24/EB (3) 9 skyriaus III priedas. Siekiant to paties tikslo užtikrinti, kad Pataisytą 1958 m. susitarimą pasirašiusios šalys tarpusavyje pripažintų nuostatas dėl elektros varikliams taikomų varymo sistemų veiksmingumo reikalavimų, privaloma turėtų tapti ir JT EEK taisyklė Nr. 85 dėl elektros variklių naudingosios galios matavimo;
(6)
aplinkosauginiai etapai „Euro 4“ ir „Euro 5“ yra priemonės, skirtos išmetamų kietųjų dalelių ir ozono pirmtakų, pvz., azoto oksidų ir angliavandenilių, kiekiui mažinti. Siekiant pagerinti oro kokybę, reikia gerokai sumažinti L kategorijos transporto priemonių išmetamų angliavandenilių kiekį ir užtikrinti, kad patvirtinto tipo išmetimo sistemos neviršytų taršos ribinių verčių - tai ne tik leistų tiesiogiai žymiai sumažinti neproporcingai didelį pro šių transporto priemonių išmetimo vamzdį išmetamų angliavandenilių ir degalų garavimo išlakų kiekį, bet ir padėtų miestų teritorijose sumažinti lakių kietųjų dalelių ir galbūt smogo;
(7)
vienas iš būdų mažinti didelį L kategorijos transporto priemonių išmetamų angliavandenilių kiekį - riboti degalų garavimo išlakas taikant Reglamento (ES) Nr. 168/2013 VI priedo C dalyje nustatytas angliavandenilių masės ribines vertes. Patvirtinant tipą tuo tikslu turi būti atliktas IV tipo bandymas ir išmatuotas transporto priemonės degalų garavimo išlakų kiekis. Vienas iš IV tipo hermetiškoje patalpoje atliekamo garavimo išlakų nustatymo (SHED) bandymo reikalavimų - transporto priemonėje turi būti sumontuotas greitai pasendintas anglies filtras arba sumontavus dirbtinai nudėvėtą anglies filtrą taikomas adityvusis nusidėvėjimo koeficientas. Reglamento (ES) Nr. 168/2013 23 straipsnio 4 dalyje nurodytame poveikio aplinkai tyrime bus nagrinėjama, ar toliau taikyti šį nusidėvėjimo koeficientą kaip alternatyvą tipinio greitai pasendinto anglies filtro montavimui yra ekonomiškai efektyvu. Jei atlikus tyrimą bus nustatyta, kad šis metodas ekonomiškai neefektyvus, tinkamu laiku bus teikiamas pasiūlymas panaikinti šią alternatyvą; tai turėtų būti taikoma už „Euro 5“ aukštesniems etapams;
(8)
siekiant užtikrinti, kad neatsirastų techninių kliūčių valstybių narių tarpusavio prekybai ir kad klientams bei naudotojams būtų teikiama objektyvi ir tiksli informacija, būtinas standartizuotas transporto priemonių energijos vartojimo efektyvumo (degalų ar energijos sąnaudų, išmetamo anglies dioksido kiekio, taip pat elektrinės ridos) matavimo metodas;
(9)
valstybės narės gali taikyti skirtingus L kategorijos transporto priemonių varymo sistemų veiksmingumo, įskaitant didžiausią projektinį transporto priemonės greitį, didžiausią sukimo momentą ir didžiausią nuolatinę pilnutinę galią, matavimo metodus, o dėl to gali atsirasti prekybos Sąjungoje kliūčių. Todėl reikia nustatyti suderintus L kategorijos transporto priemonių varymo sistemų veiksmingumo nustatymo metodų reikalavimus, kad transporto priemonių, sistemų, komponentų ar atskirų techninių mazgų patvirtinimą būtų galima taikyti kiekvienam tokių transporto priemonių tipui;
(10)
dėl funkcinės saugos ar aplinkosaugos reikalavimų reikia apriboti galimybes neteisėtai keisti tam tikrų tipų L kategorijos transporto priemones. Kad nekiltų kliūčių transporto priemonių savininkams atlikti techninę ar kitokią transporto priemonių priežiūrą, turėtų būti ribojamos tik galimybės daryti tokius pakeitimus, kurie labai neigiamai paveiktų transporto priemonių aplinkosauginį ir varymo sistemų veiksmingumą, taip pat funkcinę saugą. Žalingas transporto priemonės pavaros keitimas turi įtakos ir aplinkosauginiam, ir funkcinės saugos veiksmingumui, todėl užtikrinant apsaugą nuo neteisėto pavaros keitimo reikėtų remtis ir šiame reglamente nustatytais išsamiais reikalavimais dėl varymo sistemų veiksmingumo ir triukšmo mažinimo;
(11)
Reglamento (ES) Nr. 168/2013 V priedo A dalyje nurodyti 8 tipų bandymai, pagal kuriuos galima įvertinti patvirtintinos L kategorijos transporto priemonės aplinkosauginį veiksmingumą. Šiame deleguotajame akte tikslinga nustatyti išsamius bandymų reikalavimus ir iš dalies pakeisti Reglamento (ES) Nr. 168/2013 V priedo A dalį - susieti Tarybos ir Europos Parlamento suderintas bandymų ribines vertes su šiame reglamente nustatytomis išsamiomis bandymų procedūromis ir techniniais reikalavimais. Šio reglamento XII priede išdėstytais pakeitimais į Reglamento (ES) Nr. 168/2013 V priedo A dalį reikėtų įterpti šiame reglamente nustatytų išsamių bandymų procedūrų ir reikalavimų nuorodą,
PRIĖMĖ ŠĮ REGLAMENTĄ:
I SKYRIUS
DALYKAS IR APIBRĖŽTYS
1 straipsnis
Dalykas
Šiame reglamente nustatomi su aplinkosauginiu ir varymo sistemų veiksmingumu susiję išsamūs techniniai reikalavimai ir bandymų procedūros, kad būtų galima pagal Reglamentą (ES) Nr. 168/2013 patvirtinti L kategorijos transporto priemones ir tokioms transporto priemonėms skirtas sistemas, komponentus bei atskirus techninius mazgus, taip pat pateikiamas JT EEK taisyklių ir jų pakeitimų sąrašas.
2 straipsnis
Apibrėžtys
Galioja Reglamente (ES) Nr. 168/2013 pateiktos apibrėžtys. Kitų vartojamų terminų apibrėžtys:
(1)
WMTC 1 etapas - JT EEK Pasaulinėje techninių reikalavimų taisyklėje Nr. 2 (4) nustatytas Pasaulinis suderintasis motociklų bandymų ciklas, nuo 2006 m. taikomas L3e kategorijos motociklų tipams kaip Europos važiavimo ciklui alternatyvus I tipo išmetamųjų teršalų kiekio nustatymo bandymų ciklas;
(2)
WMTC 2 etapas - iš dalies pakeistoje JT EEK Pasaulinėje techninių reikalavimų taisyklėje Nr. 2 (5) nustatytas Pasaulinis suderintasis motociklų bandymų ciklas, taikomas kaip privalomasis I tipo išmetamųjų teršalų kiekio nustatymo bandymų ciklas tvirtinant etapą „Euro 4“ atitinkančias L3e, L4e, L5e-A ir L7e-A kategorijų ir pakategorių transporto priemones;
(3)
WMTC 3 etapas - Reglamento (ES) Nr. 168/2013 VI priedo A dalyje nurodytas, iš dalies pakeistoje JT EEK Pasaulinėje techninių reikalavimų taisyklėje Nr. 2 (6) nustatytam Pasauliniam suderintajam motociklų bandymų ciklui prilygstantis pataisytas WMTC, pritaikytas transporto priemonėms, kurių didžiausias projektinis greitis nedidelis, ir taikomas kaip privalomasis I tipo išmetamųjų teršalų kiekio nustatymo bandymų ciklas tvirtinant etapą „Euro 5“ atitinkančias L kategorijos transporto priemones;
(4)
didžiausias projektinis transporto priemonės greitis - pagal šio reglamento 15 straipsnį nustatytas didžiausias transporto priemonės greitis;
(5)
variklio išmetalai - pro išmetimo vamzdį išmetami dujiniai teršalai ir kietosios dalelės;
(6)
kietųjų dalelių filtras - transporto priemonės išmetimo sistemoje sumontuotas filtravimo įtaisas, išmetamųjų dujų sraute mažinantis kietųjų dalelių kiekį;
(7)
tinkamai prižiūrima ir naudojama reiškia, kad pasirenkama bandomoji transporto priemonė atitinka su gera priežiūra ir įprastu naudojimu laikantis transporto priemonės gamintojo rekomendacijų susijusius tos bandomosios transporto priemonės priimtinumo kriterijus;
(8)
reikiami degalai - variklyje įprastai naudojamų degalų rūšis:
(a)
benzinas (E5),
(b)
suskystintosios naftos dujos (SND),
(c)
GD / biometanas (gamtinės dujos),
(d)
benzinas (E5) arba SND,
(e)
benzinas (E5) arba GD / biometanas,
(f)
dyzelinas (B5),
(g)
etanolio (E85) ir benzino (E5) mišinys (mišrūs degalai),
(h)
biodyzelino ir dyzelino (B5) mišinys (mišrūs degalai),
(i)
vandenilis (H2) arba GD / biometano ir vandenilio mišinys (H2GD);
(j)
benzinas (E5) arba vandenilis (dviejų rūšių degalai);
(9)
tipo patvirtinimas pagal aplinkosauginį veiksmingumą - transporto priemonės tipo, varianto ar versijos patvirtinimas atsižvelgiant į šias sąlygas:
(a)
ar transporto priemonė atitinka Reglamento (ES) Nr. 168/2013 V priedo A ir B dalis,
(b)
ar transporto priemonė pagal XI priede nustatytus kriterijus priklauso vienai varymo sistemų šeimai;
(10)
transporto priemonių tipas pagal aplinkosauginį veiksmingumą - L kategorijos transporto priemonės, nesiskiriančios šiais požymiais:
a)
laikantis II priedo 5, 7 arba 8 priedėlių pagal standartinę masę nustatyta ekvivalentine inercija,
b)
XI priede dėl varymo sistemų šeimų nustatytomis varymo sistemos savybėmis;
(11)
reguliariai atsinaujinanti sistema - taršos kontrolės įtaisas, pvz., katalizinis konverteris, kietųjų dalelių filtras ar bet koks kitas taršos kontrolės įtaisas, kuris turi reguliariai atsinaujinti dažniau kaip kas 4 000 km įprastai naudojamos transporto priemonės ridos;
(12)
alternatyvių degalų transporto priemonė - transporto priemonė, suprojektuota būti varoma bent vienos rūšies degalais, kurie atmosferos temperatūros ir slėgio sąlygomis yra dujiniai arba iš esmės yra gauti ne iš mineralinės alyvos;
(13)
mišriųjų H2GD degalų transporto priemonė - mišrius degalus naudojanti transporto priemonė, suprojektuota būti varoma įvairiais vandenilio ir gamtinių dujų ar biometano mišiniais;
(14)
pirminė transporto priemonė - tipinė XI priede nustatytos varymo sistemų šeimos transporto priemonė;
(15)
taršos kontrolės įtaisų tipas - kategorija taršos kontrolės įtaisų, naudojamų išmetamųjų teršalų kiekiui kontroliuoti ir nesiskiriančių pagrindinėmis aplinkosauginio veiksmingumo ir konstrukcinėmis savybėmis;
(16)
katalizinis konverteris - išmetamųjų teršalų kontrolės įtaisas, variklio išmetaluose esančius toksiškus šalutinius degimo produktus per katalizuojamąsias chemines reakcijas verčiantis mažiau toksiškomis medžiagomis;
(17)
katalizinių konverterių tipas - kategorija katalizinių konverterių, nesiskiriančių šiais požymiais:
a)
dengtųjų pagrindų skaičiumi, struktūra ir medžiaga,
b)
katalizės tipu (oksidaciniai, trejopo poveikio ir kito katalizės tipo),
c)
tūriu, priekinės dalies ploto ir pagrindo ilgio santykiu,
d)
katalizinio konverterio medžiagomis,
e)
katalizinio konverterio medžiagų santykiu,
f)
korių tankiu,
g)
matmenimis ir forma,
h)
šilumine apsauga,
i)
tuo, kad neatskiriami išmetimo kolektorius, katalizinis konverteris ir duslintuvas yra integruoti į transporto priemonės išmetimo sistemą arba atskiriami išmetimo sistemos mazgai gali būti pakeičiami;
(18)
standartinė masė - pagal Reglamento (ES) Nr. 168/2013 5 straipsnį nustatyta parengtos naudoti L kategorijos transporto priemonės masė pridėjus vairuotojo masę (75 kg) ir, jei taikoma, varymo baterijos masę;
(19)
transmisija - pavaros dalis nuo varymo sistemos (-ų) galios atidavimo taško, sudaryta iš (jei taikoma) sukimo momento keitiklio sankabų, pavarų dėžės ir jos valdymo įtaiso, varančiojo veleno arba diržinės ar grandininės pavaros, diferencialų, pagrindinės pavaros ir varomojo rato padangos (spindulio);
(20)
automatinė variklio išjungimo ir paleidimo sistema - varymo sistemos automatinio išjungimo ir paleidimo sistema, kad variklis trumpiau veiktų tuščiąja eiga, todėl sumažėtų transporto priemonės degalų sąnaudos ir išmetamų teršalų bei CO2 kiekis;
(21)
pavaros programinė įranga - su duomenų apdorojimo pavaros valdymo blokuose, varymo sistemos valdymo blokuose arba transmisijos valdymo blokuose veikimu susijęs algoritmų rinkinys, apimantis tvarkiąją valdymo blokų būsenos keitimo komandų seką;
(22)
pavaros kalibravimas - valdymo bloko programinės įrangos naudojamo konkretaus duomenų atvaizdžių ir parametrų rinkinio taikymas transporto priemonės pavarai, varymo arba transmisijos sistemai (-oms) reguliuoti;
(23)
pavaros valdymo blokas - bendras vidaus degimo variklio (-ių), elektros traukos variklių arba transmisijos sistemų valdymo blokas, pvz., pavarų dėžė arba sankaba;
(24)
variklio valdymo blokas - transporto priemonės kompiuteris, iš dalies ar visiškai valdantis transporto priemonės variklį (-ius);
(25)
transmisijos valdymo blokas - transporto priemonės kompiuteris, iš dalies ar visiškai valdantis transporto priemonės transmisiją;
(26)
jutiklis - keitiklis, matuojantis fizinį kiekį ar būseną ir verčiantis tai elektriniu signalu, naudojamu kaip valdymo bloko įėjimo signalas;
(27)
vykdiklis - keitiklis, valdymo bloko išėjimo signalą verčiantis judesiu, šiluma ar kita fizine būsena siekiant valdyti pavarą, variklį (-ius) ar transmisiją;
(28)
karbiuratorius - įtaisas, kuriame sudaromas degalų ir oro mišinys, galintis degti vidaus degimo variklyje;
(29)
įsiurbimo anga - dvitakčio variklio karterio ir degimo kameros jungtis, per kurią į degimo kamerą patenka šviežio oro, degalų ir tepalo mišinys;
(30)
oro įsiurbimo sistema - sistema, sudaryta iš komponentų, leidžiančių tam tikram šviežio oro kiekiui arba oro ir degalų mišiniui patekti į variklį, ir apimanti, jei sumontuota, oro filtrą, įsiurbimo vamzdžius, rezonatorių (-ius), droselio korpusą ir variklio įsiurbimo kolektorių;
(31)
turbokompresorius - išmetamųjų dujų turbina varomas išcentrinis kompresorius, užtikrinantis, kad į vidaus degimo variklį patektų daugiau oro, ir taip padidinantis varymo sistemos veiksmingumą;
(32)
mechaninis kompresorius - įsiurbiamo oro kompresorius, kuriuo į vidaus degimo variklį įpučiamas oras ir taip padidinamas varymo sistemos veiksmingumas;
(33)
kuro elementas - keitiklis, vandenilio cheminę energiją verčiantis elektros energija, naudojama transporto priemonei varyti;
(34)
karteris - vidiniais arba išoriniais vamzdžiais, skirtais dujoms ir garams išeiti, su alyvos nusodintuvu sujungtos vidinės arba išorinės variklio ertmės;
(35)
laidumo bandymas - bandymas, kuriuo siekiama nustatyti per nemetalinės degalų talpyklos sieneles prasiskverbiančių degalų kiekį, ir nemetalinės degalų talpyklos medžiagos parengimas prieš degalų talpyklos bandymus pagal Reglamento (ES) Nr. 168/2013 II priedo C dalies 8 punktą;
(36)
laidumas - degalų skverbimasis per degalų talpyklos ir tiekimo sistemų sieneles, paprastai nustatomas pagal svorio sumažėjimą;
(37)
garavimas - degalų garų išsiskyrimas iš degalų talpyklos, degalų tiekimo sistemos ar kitų šaltinių, dėl kurio angliavandenilių patenka į atmosferą;
(38)
nuvažiuotas reikiamas atstumas - tipinės bandomosios transporto priemonės arba tipinių bandomųjų transporto priemonių parko nuvažiuotas iš anksto apibrėžtas atstumas, nustatytas Reglamento (ES) Nr. 168/2013 23 straipsnio 3 dalies a arba b punkte laikantis šio reglamento VI priede išdėstytų bandymų reikalavimų;
(39)
elektros pavara - sistema, susidedanti iš vieno ar kelių elektros energijos kaupiklių, pvz., baterijų, elektromechaninių smagračių, superkondensatorių ar kt., vieno ar kelių elektros srovės kondicionavimo įtaisų ir vienos ar kelių elektros mašinų, kurios sukauptą elektros energiją keičia ratams perduodama mechanine energija, naudojama transporto priemonei varyti;
(40)
elektrinė rida - taikant VII priedo 3.3 priedėlyje nustatytą procedūrą išmatuotas atstumas, kurį vien elektros pavara arba ne transporto priemonėje įkraunama hibridine elektros pavara varomos transporto priemonės gali nuvažiuoti naudodamos elektros energiją iš vienos visiškai įkrautos baterijos ar kito elektros energijos kaupiklio;
(41)
OVC rida - taikant VII priedo 3.3 priedėlyje aprašytą procedūrą išmatuotas visas atstumas, nuvažiuotas per baigtus mišriuosius ciklus, kol išnaudojama iš išoriškai įkrautos baterijos (ar kito elektros energijos kaupiklio) gaunama energija;
(42)
didžiausias 30 minučių greitis - 30 minučių matuojamas didžiausias transporto priemonės pasiekiamas greitis esant JT EEK taisyklėje Nr. 85 nustatytai 30 minučių galiai;
(43)
tipo patvirtinimas pagal varymo sistemos veiksmingumą - transporto priemonės tipo, varianto ar versijos patvirtinimas pagal varymo sistemų veiksmingumą, atsižvelgiant į šias sąlygas:
(a)
didžiausią projektinį transporto priemonės greitį,
(b)
didžiausią nuolatinį vardinį sukimo momentą arba didžiausią naudingąjį sukimo momentą,
(c)
didžiausią nuolatinę vardinę galią arba didžiausią naudingąją galią,
(d)
hibridinėse transporto priemonėse - didžiausią bendrą sukimo momentą ir pilnutinę galią;
(44)
varymo sistemų tipas - varymo sistemos, nesiskiriančios tokiais pagrindiniais požymiais, kaip didžiausias projektinis transporto priemonės greitis, didžiausia naudingoji galia, didžiausia nuolatinė vardinė galia ir didžiausias sukimo momentas;
(45)
naudingoji galia - ant bandymų stendo esančio varymo sistemos alkūninio veleno ar lygiaverčio komponento gale gaunama galia, varikliui sukantis tvirtinant tipą gamintojo išmatuotu greičiu, taikant X priedo 2 priedėlio Pr2.1.1 arba Pr2.2.1 lentelėje išvardytus priedus ir atsižvelgiant į pavarų dėžės veiksmingumą, jeigu naudingąją galią galima išmatuoti tik primontavus prie varymo sistemos pavarų dėžę;
(46)
didžiausia naudingoji galia - didžiausia varymo sistemų, apimančių vieną ar kelis vidaus degimo variklius, atiduodama naudingoji galia varikliui veikiant visa apkrova;
(47)
didžiausias sukimo momentas - didžiausia sukimo momento vertė, išmatuota varikliui veikiant visa apkrova;
(48)
priedai - visi X priedo Pr2.1.1 arba Pr2.2.1 lentelėje išvardyti prietaisai ir įtaisai.
II SKYRIUS
GAMINTOJO PAREIGOS ATSIŽVELGIANT Į TRANSPORTO PRIEMONIŲ APLINKOSAUGINĮ VEIKSMINGUMĄ
3 straipsnis
Su L kategorijos transporto priemonių aplinkosauginiu veiksmingumu susiję montavimo ir įrodymo reikalavimai
1. Gamintojas L-kategorijos transporto priemonėse įrengia transporto priemonės aplinkosauginiam veiksmingumui įtakos turinčias sistemas, komponentus ir atskirus techninius mazgus, suprojektuotus, sukonstruotus ir surinktus taip, kad įprastai naudojama ir laikantis gamintojo nurodymų prižiūrima transporto priemonė atitiktų šiame reglamente nustatytus išsamius techninius reikalavimus ir bandymų procedūras.
2. Gamintojas fiziniais įrodomaisiais bandymais patvirtinimo institucijai įrodo, kad Sąjungoje rinkai tiekiamos, registruojamos ar pradedamos eksploatuoti L kategorijos transporto priemonės atitinka 5-15 straipsniuose nustatytus su tų transporto priemonių aplinkosauginiu veiksmingumu susijusius išsamius techninius reikalavimus ir bandymų procedūras.
3. Po to, kai pagal aplinkosauginį veiksmingumą patvirtinto tipo transporto priemonės pateikiamos rinkai, pakeitęs išmetamųjų teršalų mažinimo sistemos savybes arba bet kurio su išmetamaisiais teršalais susijusio komponento veikimą, gamintojas apie tai nedelsdamas pranešta patvirtinimo institucijai. Gamintojas patvirtinimo institucijai pateikia įrodymą, kad pakeitus išmetamųjų teršalų mažinimo sistemos arba komponento savybes aplinkosauginis veiksmingumas nėra prastesnis, nei įrodyta patvirtinant tipą.
4. Gamintojas užtikrina, kad Sąjungoje rinkai tiekiamos ar pradedamos eksploatuoti atsarginės dalys ir įrenginiai atitinka šiame reglamente nurodytus su transporto priemonių aplinkosauginiu veiksmingumu susijusius išsamius techninius reikalavimus ir bandymų procedūras. Patvirtinta L kategorijos transporto priemonė, kurioje sumontuota tokia atsarginė dalis ar įrenginys, atitinka tokius pačius bandymų reikalavimus ir veiksmingumo ribines vertes, kaip ir transporto priemonė, kurioje sumontuota originali dalis ar įrenginys, atitinkantis Reglamento (ES) Nr. 168/2013 22 straipsnio 2 dalyje ir 23 bei 24 straipsniuose nustatytus ir mažesnius patvarumo reikalavimus.
5. Gamintojas užtikrina, būtų laikomasi gamybos atitikčiai patikrinti skirtų tipo patvirtinimo procedūrų, atsižvelgiant į Reglamento (ES) Nr. 168/2013 33 straipsnyje ir II priedo C dalies 3 punkte nustatytus išsamius aplinkosauginio ir varymo sistemų veiksmingumo reikalavimus.
6. Gamintojas pagal Reglamento (ES) Nr. 168/2013 II priedo C dalies 1 punktą patvirtinimo institucijai pateikia aprašą priemonių, kurių imtasi siekiant užtikrinti, kad nebūtų galima neteisėtai pakeisti pavaros valdymo sistemos, įskaitant aplinkosauginio ir varymo sistemos veiksmingumo valdymo kompiuterius.
7. Hibridinių transporto priemonių arba transporto priemonių, kuriose įrengta automatinė variklio išjungimo ir paleidimo sistema, gamintojas transporto priemonėje užtikrina tokį veikimo režimą, kad, atliekant aplinkosauginio ir varymo sistemų veiksmingumo bandymus ar patikrą, degalus naudojantis transporto priemonės variklis galėtų veikti nuolat. Jeigu tokiai patikrai ar bandymui atlikti reikalinga speciali procedūra, ji išsamiai aprašoma naudojimo instrukcijoje (arba lygiavertėje laikmenoje). Šiai specialiai procedūrai atlikti turi neprireikti specialios įrangos, išskyrus pateikiamą su transporto priemone.
4 straipsnis
JT EEK taisyklių taikymas
1. Patvirtinant tipą pagal aplinkosauginį ir varymo sistemų veiksmingumą taikomos šio reglamento I priede nurodytos JT EEK taisyklės ir jų pakeitimai.
2. Transporto priemonės, kurių didžiausias projektinis greitis ≤ 25 km/h, turi atitikti visus JT EEK taisyklėse nustatytus susijusius reikalavimus, taikomus transporto priemonėms, kurių didžiausias projektinis greitis 25 km/h.
3. JT EEK taisyklėse nurodytos transporto priemonių kategorijos L1, L2, L3, L4, L5, L6 ir L7 laikomos atitinkančiomis pagal šį reglamentą nurodytas transporto priemonių kategorijas L1e, L2e, L3e, L4e, L5e, L6e ir L7e, įskaitant visas pakategores.
5 straipsnis
Su L kategorijos transporto priemonių aplinkosauginiu veiksmingumu susijusios techninės specifikacijos, reikalavimai ir bandymų procedūros
1. Aplinkosauginio ir varymo sistemų veiksmingumo bandymų procedūros atliekamos laikantis šiame reglamente nustatytų bandymų reikalavimų.
2. Bandymų procedūras atlieka ar stebi patvirtinimo institucija arba patvirtinimo institucijos įgaliojimu - techninė tarnyba. Gamintojas išrenka XI priede nustatytus reikalavimus atitinkančią tipinę pirminę transporto priemonę, kad patvirtinimo institucijai priimtinu būdu įrodytų L kategorijos transporto priemonių aplinkosauginio veiksmingumo atitiktį.
3. Matavimų metodai ir bandymų rezultatai patvirtinimo institucijai pateikiami pagal Reglamento (ES) Nr. 168/2013 32 straipsnio 1 dalį nustatyto formato bandymų protokole.
4. Su I, II, III, IV, V, VII ir VIII tipų bandymais susijęs tipo patvirtinimas pagal aplinkosauginį veiksmingumą galioja įvairiems transporto priemonės variantams, versijoms ir varymo sistemų tipams bei šeimoms, jeigu XI priede nurodyti transporto priemonės versijos ar varymo arba taršos kontrolės sistemų parametrai yra vienodi arba neviršija tame priede nustatytų ir nurodytų nuokrypių verčių.
5. Jeigu taip nustatyta pagal bandymų procedūrą, hibridinės transporto priemonės arba transporto priemonės, kuriose įrengta automatinė variklio išjungimo ir paleidimo sistema, bandomos veikiant degalus naudojančiam varikliui.
6 straipsnis
I tipo bandymų reikalavimai. Paleidus šaltą variklį pro išmetimo vamzdį išmetamų teršalų kiekis
Reglamento (ES) Nr. 168/2013 V priedo A dalyje nurodytiems I tipo paleidus šaltą variklį pro išmetimo vamzdį išmetamų teršalų kiekio bandymams taikomos bandymų procedūros ir reikalavimai vykdomi ir atitiktis jiems tikrinama pagal šio reglamento II priedą.
7 straipsnis
II tipo bandymų reikalavimai. Pro išmetimo vamzdį išmetamų teršalų kiekis varikliui veikiant tuščiąja eiga (didinant variklio sūkių skaičių tuščiąja eiga) ir didinant variklio sūkių skaičių neįjungus pavaros
Reglamento (ES) Nr. 168/2013 V priedo A dalyje nurodytiems II tipo pro išmetimo vamzdį išmetamų teršalų kiekio varikliui veikiant tuščiąja eiga (didinant variklio sūkių skaičių tuščiąja eiga) ir didinant variklio sūkių skaičių neįjungus pavaros bandymams taikomos bandymų procedūros ir reikalavimai vykdomi ir atitiktis jiems tikrinama pagal šio reglamento III priedą.
8 straipsnis
III tipo bandymų reikalavimai. Karterio išmetamos dujos
Reglamento (ES) Nr. 168/2013 V priedo A dalyje nurodytiems III tipo išmetamų karterio dujų kiekio bandymams taikomos bandymų procedūros ir reikalavimai vykdomi ir atitiktis jiems tikrinama pagal šio reglamento IV priedą.
9 straipsnis
IV tipo bandymų reikalavimai. Degalų garavimo išlakos
Reglamento (ES) Nr. 168/2013 V priedo A dalyje nurodytiems IV tipo degalų garavimo išlakų kiekio bandymams taikomos bandymų procedūros ir reikalavimai vykdomi ir atitiktis jiems tikrinama pagal šio reglamento V priedą.
10 straipsnis
V tipo bandymų reikalavimai. Taršos kontrolės įtaisų patvarumas
Reglamento (ES) Nr. 168/2013 V priedo A dalyje nurodytų V tipo taršos kontrolės įtaisų patvarumo bandymų procedūros ir reikalavimai vykdomi ir atitiktis jiems tikrinama pagal šio reglamento VI priedą.
11 straipsnis
VII tipo bandymų reikalavimai. Išmetamo CO2 kiekis, degalų sąnaudos, elektros energijos sąnaudos ir elektrinė rida
Reglamento (ES) Nr. 168/2013 V priedo A dalyje nurodytiems su išmetamu CO2 kiekiu, degalų sąnaudomis, elektros energijos sąnaudomis ar elektrine rida susijusiems VII tipo energijos vartojimo efektyvumo bandymams taikomos bandymų procedūros ir reikalavimai vykdomi ir atitiktis jiems tikrinama pagal šio reglamento VII priedą.
12 straipsnis
VIII tipo bandymų reikalavimai. OBD aplinkosauginiai bandymai
Reglamento (ES) Nr. 168/2013 V priedo A dalyje nurodytiems VIII tipo borto diagnostikos sistemų (OBD) aplinkosauginės dalies bandymams taikomos bandymų procedūros ir reikalavimai vykdomi ir atitiktis jiems tikrinama pagal šio reglamento VIII priedą.
13 straipsnis
IX tipo bandymų reikalavimai. Garso lygis
Reglamento (ES) Nr. 168/2013 V priedo A dalyje nurodytiems IX tipo garso lygio bandymams taikomos bandymų procedūros ir reikalavimai vykdomi ir atitiktis jiems tikrinama pagal šio reglamento IX priedą.
III SKYRIUS
GAMINTOJO PAREIGOS ATSIŽVELGIANT Į TRANSPORTO PRIEMONIŲ VARYMO SISTEMŲ VEIKSMINGUMĄ
14 straipsnis
Bendrosios pareigos
1. Prieš pateikdamas L kategorijos transporto priemonę rinkai, gamintojas pagal šiame reglamente nustatytus reikalavimus patvirtinimo institucijai pademonstruoja L kategorijos transporto priemonių tipo varymo sistemos veiksmingumą.
2. Pateikdamas L kategorijos transporto priemonę rinkai, ją registruodamas arba prieš pradedant ją eksploatuoti, gamintojas užtikrina, kad L kategorijos transporto priemonių tipo varymo sistema nėra veiksmingesnė, nei patvirtinimo institucijai nurodyta Reglamento (ES) Nr. 168/2013 27 straipsnyje numatytame informaciniame pakete.
3. Transporto priemonės, kurioje sumontuota pakaitinė sistema, komponentas ar atskiras techninis mazgas, varymo sistema negali būti veiksmingesnė už transporto priemonės su originaliomis sistemomis, komponentais ar atskirais techniniais mazgais.
15 straipsnis
Varymo sistemų veiksmingumo reikalavimai
Reglamento (ES) Nr. 168/2013 II priedo A dalies 2 punkte nurodytos varymo sistemų veiksmingumo bandymų procedūros ir reikalavimai vykdomi ir atitiktis jiems tikrinama pagal šio reglamento X priedą.
IV SKYRIUS
VALSTYBIŲ NARIŲ PAREIGOS
16 straipsnis
L kategorijos transporto priemonių, jų sistemų, komponentų ar atskirų techninių mazgų tipo patvirtinimas
1. Nacionalinės institucijos, gamintojui paprašius, dėl su transporto priemonės aplinkosauginiu veiksmingumu susijusių priežasčių neatsisako naujam transporto priemonių tipui suteikti tipo patvirtinimo pagal aplinkosauginį ir varymo sistemos veiksmingumą arba nacionalinio patvirtinimo ir nedraudžia tiekti rinkai, registruoti ar pradėti eksploatuoti transporto priemonės, sistemos, komponento ar atskiro techninio mazgo, jei ta transporto priemonė atitinka Reglamentą (ES) Nr. 168/2013 ir šiame reglamente nustatytus išsamius bandymų reikalavimus.
2. Nuo Reglamento (ES) Nr. 168/2013 IV priede nustatytų datų nacionalinės institucijos laiko Reglamento (ES) Nr. 168/2013 VI priedo A1, B1, C1 ir D dalyse ir VII priede nustatyto aplinkosauginio etapo „Euro 4“ arba Reglamento (ES) Nr. 168/2013 VI priedo A2, B2, C2 ir D dalyse ir VII priede nustatyto aplinkosauginio etapo „Euro 5“ neatitinkančių naujų transporto priemonių atitikties liudijimus, kuriuose nurodytos ankstesnės aplinkosauginės ribinės vertės, nebegaliojančiais pagal Reglamento (ES) Nr. 168/2013 43 straipsnio 1 dalį ir dėl su išmetamųjų teršalų kiekiu, degalų ar energijos sąnaudomis arba taikomais funkcinės saugos ar transporto priemonių konstrukcijos reikalavimais susijusių priežasčių draudžia tokias transporto priemones tiekti rinkai, registruoti ar pradėti eksploatuoti.
3. Taikydamos Reglamento (ES) Nr. 168/2013 77 straipsnio 5 dalį, nacionalinės institucijos patvirtinto tipo transporto priemones klasifikuoja pagal to reglamento I priedą.
17 straipsnis
Pakaitinių taršos kontrolės įtaisų tipo patvirtinimas
1. Nacionalinės institucijos draudžia tiekti rinkai ar montuoti transporto priemonėje naujus pakaitinius taršos kontrolės įtaisus, skirtus montuoti pagal šį reglamentą patvirtintose transporto priemonėse, jei jie yra ne laikantis Reglamento (ES) Nr. 168/2013 23 straipsnio 10 dalies ir šio reglamento patvirtinto tipo pagal aplinkosauginį ir varymo sistemos veiksmingumą.
2. Nacionalinės institucijos gali iš pradžių taikytomis sąlygomis ir toliau išduoti Reglamento (ES) Nr. 168/2013 35 straipsnyje nurodytą tokio tipo, kuriam taikoma Direktyva 2002/24/EB, pakaitinių taršos kontrolės įtaisų ES tipo patvirtinimo išplėtimą. Nacionalinės institucijos draudžia tiekti rinkai ar montuoti transporto priemonėje tokio tipo pakaitinius taršos kontrolės įtaisus, nebent jie yra atitinkamai patvirtinto tipo.
3. Pagal šį reglamentą patvirtinto tipo transporto priemonėse skirtų montuoti tam tikro tipo pakaitinių taršos kontrolės įtaisų bandymai atliekami laikantis II priedo 10 priedėlio ir VI priedo.
4. Tokio tipo, kuriam taikomas šis reglamentas, originalūs pakaitiniai taršos kontrolės įtaisai, skirti montuoti transporto priemonėje, nurodytoje atitinkamame visos transporto priemonės tipo patvirtinimo dokumente, neprivalo atitikti II priedo 10 priedėlyje nustatytų bandymų reikalavimų, jeigu atitinka to priedėlio 4 punkte nustatytus reikalavimus.
V SKYRIUS
BAIGIAMOSIOS NUOSTATOS
18 straipsnis
Reglamento (ES) Nr. 168/2013 V priedo pakeitimas
Reglamento (ES) Nr. 168/2013 V priedo A dalis iš dalies keičiama pagal XII priedą.
19 straipsnis
Įsigaliojimas
1. Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
2. Jis taikomas nuo 2016 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. gruodžio 16 d.

Labels: 13
7
8
20